[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.7.2008

KOM(2008) 496 endelig

RAPPORT FRA KOMMISSIONEN TIL EUROPA-PARLAMENTET OG RÅDET

om forvaltning af EU-midler i Bulgarien

1. INDLEDNING

Bulgarien modtog betydelig finansiel og teknisk bistand fra Den Europæiske Union i tiden forud for tiltrædelsen og er fortsat berettiget til omfattende finansiel bistand inden for rammerne af den aktuelle finansielle ramme for 2007-2013 (6,852 mia. EUR fra strukturfondene alene). Førtiltrædelsesstøtten – fra Phareprogrammet, Sapard (landbrug) og Ispa (infrastruktur) samt midlertidig finansiel bistand som omhandlet i tiltrædelsesakten, overgangsfaciliteten og likviditets- og Schengenfaciliteten var udformet til at hjælpe Bulgarien med at befæste socioøkonomiske reformer og forberede sig på at aftage større strukturfondsbeløb. Disse programmer befinder sig på forskellige stadier i gennemførelsen, men der er ikke indgået kontrakt om alle midlerne, og der er store beløb, som endnu ikke er udbetalt. Implementeringen af strukturfondene og andre programmer (som f.eks. Schengenfaciliteten) under den nugældende finansielle ramme er ikke langt fremme, idet der kun er foretaget forskudsbetalinger.

Gennemførelsesbestemmelserne er ganske vist forskellige fra program til program, men der er visse fælles forvaltnings- og finanskontrolstandarder, som skal overholdes. Der skal f.eks. følges strenge indkøbsregler (f.eks. vedrørende udbud, evaluering og kontraktindgåelse), og der skal foretages en streng finanskontrol. Der stilles først EU-midler til rådighed, når der er ført bevis for en forsvarlig finansforvaltning.

Bulgarien har problemer med mange af disse programmer og skal bevise, at der findes egnede finansforvaltningsstrukturer, og at de fungerer effektivt. Den administrative kapacitet er svag. Desuden har der været påstande om alvorlige uregelmæssigheder og mistanke om bedrageri og interessekonflikt i forbindelse med tildeling af kontrakter. OLAF, EU's kontor for bekæmpelse af svig, har foretaget undersøgelser af de bulgarske myndigheders forvaltning af EU-midler, og dette førte til midlertidig suspension af førtiltrædelsesmidlerne og indefrysning af udbetalingerne via forskellige andre finansielle instrumenter.

Europa-Kommissionen finder det, i betragtning af sit traktatfæstede ansvar for budgetgennemførelsen og navnlig under henvisning til kravet om en forsvarlig finansforvaltning af EU-midlerne og om beskyttelse af udgifterne i EU's budget, nødvendigt at informere Europa-Parlamentet og Rådet, dvs. budgetmyndigheden, om situationen i Bulgarien, om hvilke skridt Kommissionen har taget, og om hvilke afhjælpende foranstaltninger der er truffet af de bulgarske myndigheder eller forventes fra deres side. I denne rapport, som ikke er udtømmende, undersøges forholdene i forbindelse med de vigtigste finansieringsprogrammer, og der gives et overblik over, hvilke skridt der allerede er taget, og hvad der videre skal ske.

Situationen er alvorlig. Den bulgarske regering har i erkendelse af problemets omfang for nylig iværksat en række korrigerende tiltag. Den er gået i gang med de procedure- og lovgivningsmæssige ændringer, der er brug for til effektivt at løse problemerne med interessekonflikt, gennemsigtighed og effektivitet i procedurerne for offentlige indkøb, lovgivningsændringer, behandling af uregelmæssigheder og kapacitering af den nationale anvisningsberettigede. Den har foretaget nogle udnævnelser på højt niveau såsom udnævnelsen af en vicepremierminister med ansvar for koordinationen af EU-midler, som samtidig er chef for den bulgarske tjeneste for koordination af bekæmpelse af bedrageri. Der er udpeget nye direktører for revisionsmyndigheden og for den centrale finansierings- og kontraktindgåelsesenhed. Dette er et skridt i den rigtige retning. Men det må følges op af troværdige strukturbetingede korrigerende foranstaltninger og en grundlæggende reform.

2. SITUATIONEN OMKRING DE FORSKELLIGE FINANSIERINGS-INSTRUMENTER

2.1. Finansieringsinstrumenter, som berøres af uregelmæssigheder eller mangler

2.1.1. Phare / overgangsfaciliteten

Phareprogrammet og overgangsfaciliteten er finansieringskilder, som hjælper Bulgarien med at gennemføre institutionelle reformer og forberede sig på at optage meget større bistandsbeløb fra strukturfondene. Det samlede tildelte beløb fra 2004 til 2007 til projekter, som endnu ikke er fuldt gennemført i Bulgarien som led i Phareprogrammet og overgangsfaciliteten, er på omkring 650 mio. EUR. Sidste frist for kontraktindgåelse med Pharemidler er november 2008 og for overgangsfaciliteten december 2009. Midlerne forvaltes af de bulgarske myndigheder som led i det udvidede decentrale gennemførelsessystem med fire gennemførelsesorganer, som blev akkrediteret af Kommissionen i juni 2007.

Problemer

Tilsynsforanstaltninger og revisioner har afsløret alvorlige svagheder i forvaltnings- og kontrolsystemerne og en række uregelmæssigheder, mistanke om bedrageri og interessekonflikt mellem programadministrationen og kontrahenter. I februar suspenderede Kommissionen betalingerne til to gennemførelsesorganer, nemlig den centrale finansierings- og kontraktindgåelsesenhed og gennemførelsesorganet i ministeriet for regionaludvikling og offentlige arbejder og krævede, at de tog skridt til at forbedre deres forvaltnings- og kontrolsystem. De bulgarske myndigheder har til dato ikke taget alle nødvendige initiativer til at sikre en forsvarlig finansforvaltning og har ikke på passende måde fulgt op på de konstaterede uregelmæssigheder.

Næste skridt

Kommissionen trækker nu retten til at forvalte bistand under Phareprogrammet og overgangsfaciliteten tilbage fra de to ovennævnte gennemførelsesorganer. De vil nu ikke længere kunne indgå kontrakter under disse programmer. Det får konsekvenser for de 250 mio. EUR, der endnu skal indgås kontrakter om. Kontrakter om parvist samarbejde, som er omfattet af disse midler, berøres ikke af denne beslutning, da der ikke er konstateret uregelmæssigheder i forbindelse hermed. Partnermedlemsstaten er nært knyttet til forvaltningen af denne type kontrakter.

Kommissionen fastholder desuden suspensionen af betalingerne til disse to organer. Kommissionen vil følge situationen nøje i lyset af de yderligere skridt, som de bulgarske myndigheder tager til at sikre en forsvarlig finansforvaltning og følge op på konstaterede uregelmæssigheder.

2.1.2. Sapard

Bulgarien er blevet tildelt et beløb under Sapard på 445 mio. EUR, hvoraf der til dato er udbetalt 235 mio. EUR.

Problemer

Der er tre problemer med Sapard.

Det første relaterer til projekter til en værdi af 26 mio. EUR, som OLAF i øjeblikket er i færd med at undersøge på grund af gennemførelsesproblemer, som kan tilskrives svig og eventuelt korruption. Det lader til, at de bulgarske myndigheder for nylig har startet tilbagesøgningsprocedurer.

Det andet problem vedrører en undersøgelse af den tidligere eksekutivdirektør for Sapardagenturet i forbindelse med en foranstaltning med et udgiftsniveau på 10 mio. EUR. Eksekutivdirektøren blev afskediget i 2007 efter påstand om forseelser i forbindelse med forvaltningen af statens landbrugsfond. De bulgarske myndigheder hævdede indledningsvis, at beskyldningerne ikke har noget at gøre med forvaltningen af Sapardmidler. Anklagemyndigheden i Bulgarien har dog efter en efterfølgende undersøgelse beskyldt den tidligere eksekutivdirektør for uretmæssig projektgodkendelse i forbindelse med foranstaltningen vedrørende investeringer i engrosmarkeder. Der er indledt en straffesag mod ham.

Det tredje problem vedrører resultaterne af en nylig revision foretaget af Kommissionens tjenestegrene omfattende et samlet beløb på 105 mio. EUR, som endnu ikke er udbetalt fra Sapard til modtagerne (hvilket repræsenterer 63 % af det samlede beløb, der kommer til udbetaling under programmet). Revisionen afslørede alvorlige mangler ved kontrolsystemet for investeringsstøtte til tre centrale programforanstaltninger.

Næste skridt

Kommissionen har underrettet den nationale anvisningsberettigede om resultaterne af revisionen af de tre investeringsforanstaltninger og har bedt om, at der iværksættes en handlingsplan. Den nationale anvisningsberettigede er blevet bedt om at forelægge Kommissionen en sådan handlingsplan sammen med en tidsplan for dens gennemførelse inden den 31.7.2008.

Kommissionen har desuden underrettet de bulgarske myndigheder om, at alle fremtidige betalingsanmodninger fra den nationale anvisningsberettigede til Kommissionen vedrørende ekstra udgifter, som er påløbet i forbindelse med disse tre foranstaltninger, suspenderes, indtil Kommissionen finder det godtgjort, at det bulgarske system fungerer korrekt. Den nationale anvisningsberettigede skal senest i september 2008 meddele Kommissionen, hvilke forbedringer af systemet der er foretaget. Kommissionen vil overveje at genoptage betalingerne, når de bulgarske myndigheder har meddelt den, at der er foretaget korrigerende foranstaltninger, og når dette er blevet bekræftet af en uafhængig revisionsinstans. Den nationale anvisningsberettigede bør først genoptage betalinger til endelige modtagere under foranstaltningerne, når handlingsplanen er iværksat.

2.1.3. Ispa - Samhørighedsfonden

Mange af medlemsstaterne har haft problemer med at gennemføre investeringerne i det transeuropæiske nets infrastruktur og miljøinfrastruktur til tiden, men i Bulgarien har udviklingen være særlig langsom. Til dato er der kun absorberet 18 % (156 mio. EUR af de disponible midler på 879 mio. EUR) til disse projekter, som blev påbegyndt under Ispa-førtiltrædelsesinstrumentet, og som nu fuldføres under Samhørighedsfondens regler. I december 2007 bad Kommissionen de nationale myndigheder om at fremkomme med en handlingsplan til at fremskynde gennemførelsen af projekter, som var blevet betegnet som problematiske. Handlingsplanen blev gennemgået af begge ansvarlige ministerier og Kommissionens tjenestegrene, og de specifikke årsager til forsinkelserne blev identificeret sammen med de nødvendige forbedringer. Forbedringerne skal realiseres hurtigt for at sikre, at alle projekterne gennemføres inden udløbet af den endelige frist for godkendelse af udgifter (udgangen af 2010).

Problemer

I januar 2008 fremkom der i den bulgarske presse beskyldninger mod eksekutivdirektøren for den nationale vejinfrastrukturfond om interessekonflikt i forbindelse med indgåelsen af kontrakter mellem infrastrukturfonden og et byggefirma, som kontrolleredes af en pårørende. Desuden blev to ansatte i infrastrukturfonden med ansvar for implementeringen af EU-midlerne arresteret og anklaget for at have taget imod bestikkelse. Den 24. februar sendte Kommissionen et brev til finansministeriet med krav om, at betalingerne til infrastrukturfondens tre igangværende projekter under Samhørighedsfonden (tidligere Ispa) blev indstillet, og at infrastrukturfonden ikke indgik nye kontrakter under programmerne for 2007-2013, før der var foretaget en grundig undersøgelse af sagen og truffet de nødvendige korrigerende foranstaltninger. Eksekutivdirektøren er siden blevet udskiftet.

Finansieringen af vejsektoren (144 mio. EUR til igangværende projekter under Samhørighedsfonden (tidligere Ispa) er blevet indstillet, og der er forberedelser i gang til en formel suspension. Der indgås fortsat ingen nye kontrakter i vejsektoren (under programmerne for 2007-2013).

Finansministeriet forelagde efter en undersøgelse de første revisionsrapporter for Kommissionens tjenestegrene, men Kommissionen fandt det ikke godtgjort, at infrastrukturfonden ville være i stand til at gennemføre Samhørighedsfondsprojekter korrekt. Kommissionen anbefalede, at der blev foretaget en uafhængig revision, som skulle tjene som grundlag for en konkret og detaljeret handlingsplan til at forbedre forvaltnings- og kontrolsystemerne i infrastrukturfonden. Den 18. juni 2008 modtog Kommissionens tjenestegrene en revisionsrapport udarbejdet af et internationalt revisionsfirma på de bulgarske myndigheders vegne sammen med en detaljeret handlingsplan baseret på revisionsfirmaets 'indledende' konklusioner.

Næste skridt

Den nyudnævnte vicepremierminister for EU-midler er klar over problemerne og arbejder på at styrke koordinations- og gennemførelsessystemet generelt for strukturfondene i Bulgarien.

De bulgarske myndigheder har for nylig med henblik på at forenkle og styrke gennemførelsessystemet reduceret antallet af forvaltningsmyndigheder for tidligere Ispaprojekter. Det betyder, at transportministeriet kan føre nærmere opsyn og kontrol med den nationale vejinfrastrukturfond.

En af hovedkonklusionerne i den eksterne revisionsrapport er, at der er behov for yderligere undersøgelser, særlig hvad angår tilfælde af mulig interessekonflikt. De bulgarske myndigheder er i færd med at tilrettelægge sådanne undersøgelser. Samtidig er der taget indledende skridt til en mere generel revision af infrastrukturfondens organisatoriske struktur. Det skal betragtes som et vigtigt skridt i den ovenfor nævnte handlingsplan.

For at kunne vurdere, om de operationelle programmer for regionaludvikling og transport, som infrastrukturfonden har adgang til, er i overensstemmelse med kravene, er det vigtigt, at handlingsplanen gennemføres til tiden og effektivt. Vurderingen skal være afsluttet i september-november 2008. Godkendelsen af udgifter under disse operationelle programmer er betinget af en positiv udtalelse fra overensstemmelsesvurderingsorganet.

Kommissionen vil senere i år undersøge, hvordan infrastrukturfonden gennemfører handlingsplanen. På den baggrund vil Kommissionen tage stilling til, om tilsyns- og kontrolsystemet og fondens administrative kapacitet er blevet tilstrækkeligt forbedret, og om kontraktindgåelse og finansiering dermed kan genoptages.

2.2. Finansieringsinstrumenter i den indledende indkøringsfase

Flere programmer befinder sig stadig på begyndelsesstadiet. Det betyder, at der hidtil kun er foretaget forskudsbetalinger, og at Kommissionen er i færd med at undersøge, om forvaltnings- og kontrolsystemerne i Bulgarien til at garantere en forsvarlig finansforvaltning af midlerne er tilstrækkelige.

2.2.1. Regionalfonden og Samhørighedsfonden

Fra Regionalfonden og Samhørighedsfonden er der for 2007-2013 afsat 5 667 mio. EUR til Bulgarien. Forberedelserne og de praktiske gennemførelsestiltag for den nye periode for strukturfondene i Bulgarien er gået godt i gang. Alle programmer blev indgivet og godkendt i tide, og gennemførelsen af en række operationelle programmer er godt i gang.

Som fastsat i retsgrundlaget for samhørighedspolitikken er de bulgarske myndigheder i gang med en generel overensstemmelsesvurdering af det komplette forvaltningssystem for struktur- og samhørighedsfondene. Dette forehavende sker under den nationale revisionsmyndigheds auspicier, og en styrkelse af denne myndighed er noget, som Kommissionen lægger stor vægt på. I juni 2008 blev der udnævnt en ny direktør for revisionsmyndigheden, og der blev underskrevet en rammekontrakt for brug af eksterne revisorer. Disse to initiativer er meget velkomne, men bør følges op af yderligere foranstaltninger, navnlig med henblik på væsentligt at øge denne myndigheds interne administrative kapacitet.

2.2.2. Den Europæiske Socialfond

Den Europæiske Socialfond samfinansierer to operationelle programmer i Bulgarien vedrørende udvikling af de menneskelige ressourcer og vedrørende den administrative kapacitet. Der er hertil afsat et beløb på 1,185 mia. EUR. De to operationelle programmer blev vedtaget i oktober 2007, og de første tilskudsordninger og aktiviteter blev lanceret i 2008. Der er i overensstemmelse med den relevante finansforordning (forordning 1083/2006) kun foretaget automatiske forskudsbetalinger (til et beløb på 59 mio. EUR). Kommissionen vil i andet halvår af 2008 foretage en overensstemmelsesvurdering af Bulgariens forvaltnings- og kontrolsystemer for udgifter under Den Europæiske Socialfond på basis af oplysninger fra de bulgarske myndigheder.

Næste skridt

Overensstemmelsesvurderingen skal give sikkerhed for, at de bulgarske systemer opfylder kravene i den relevante finansforordning og kan levere en forsvarlig finansforvaltning og effektiv gennemførelse af Socialfonden. Der kan ikke indgives anmodning til de bulgarske myndigheder om refusion af projektudgifter, før Kommissionen har godkendt overensstemmelsesvurderingen. De bulgarske myndigheder forventes at forelægge deres dokumentation til vurdering i løbet af sommeren eller begyndelsen af efteråret i år.

2.2.3. Den Europæiske Fiskerifond

Europa-Kommissionen godkendte i december 2007 det operationelle program for den bulgarske fiskerisektor for perioden 2007-2013. De samlede støtteberettigede offentlige udgifter i henhold til programmet udgør 107 mio. EUR, og EU-bistanden via Den Europæiske Fiskerifond udgør 80 mio. EUR. Programmet dækker hele det bulgarske territorium, som i sin helhed er klassificeret som konvergensregion.

Hidtil er der kun foretaget en forskudsbetaling, og overensstemmelsesvurderingen forventes at foreligge i december 2008. Programmet forventes lanceret i september 2008 med de første indkaldelser af forslag. Det nationale agentur for fiskeri og akvakultur har ansvaret for gennemførelsen af det operationelle program under Den Europæiske Fiskerifond. Det er i færd med at styrke sin administrative kapacitet med henblik på det operationelle program og den fælles fiskeripolitik.

Næste skridt

I lighed med andre strukturfondsprogrammer er refusion af udgifter betinget af, at der foreligger en tilfredsstillende overensstemmelsesvurdering. Reglerne for Den Europæiske Fiskerifond byder desuden på en række muligheder for at suspendere, blokere eller foretage finansielle korrektioner af bevillingerne til det operationelle program i tilfælde af uregelmæssigheder eller systematiske mangler ved forvaltnings- og kontrolsystemet. Der anvendes en integreret revisionsmetode for fiskeriprogrammet og for struktur- og landbrugsprogrammerne.

2.2.4. Likviditets- og Schengenfaciliteten

Bulgarien har adgang til likviditets- og Schengenfaciliteten og har en samlet EF-tildeling på 239,5 mio. EUR. Ifølge artikel 32 i tiltrædelsesakten skal mindst 50 % af det samlede beløb afsættes til aktioner ved Unionens ydre grænser og gennemførelsen af Schengenreglerne, og Bulgarien har afsat 161 mio. EUR (67 %) til Schengendelen af faciliteten.

Næste skridt

De bulgarske myndigheder skal sikre en forsvarlig forvaltning og kontrol af Schengendelen af faciliteten, særlig med hensyn til kontraktindgåelse og offentlige indkøb. Det er yderst usikkert, om den centrale finansierings- og kontraktindgåelsesenhed, som er omtalt ovenfor i punkt 2.1.1., og som er indblandet i uregelmæssigheder med Pharefinansiering, vil være i stand til at give de nødvendige garantier. Den centrale finansierings- og kontraktindgåelsesenhed skal kunne give en proceduremæssig sikkerhed for, at der ikke er potentiel eller faktisk interessekonflikt ved vurderingen af udbud. I tilfælde af alvorlige mangler ved forvaltnings- og kontrolsystemerne kan der foretages betydelige finansielle korrektioner og/eller tilbagesøgning af midler ved regnskabsafslutningen.

2.2.5. Fonde under rammeprogrammet om solidaritet og forvaltning af migrationsstrømme

Bulgarien deltager i rammeprogrammet og har en kombineret tildeling for 2007 på 1 mio. EUR (for 2 af disse fonde) og for 2008 på 1,8 mio. EUR (for 3 af de 4 fonde).

Næste skridt

De bulgarske myndigheder, der er udpeget til at forvalte midlerne under rammeprogrammet om solidaritet og forvaltning af migrationsstrømme skal forbedre deres administrative kapacitet til at udarbejde programmer og håndtere kontrolsystemer. Absorptionskapaciteten skal forbedres både hos de bevilgende myndigheder og hos modtagerne.

2.3. Samarbejde med OLAF

OLAF har foretaget undersøgelser i sager vedrørende Phare- og Sapardfinansiering. OLAF peger erfaringsmæssigt på nogle grundlæggende svagheder ved administrationens og domstolenes kapacitet i Bulgarien.

Der mangler vilje til beslutsom og hurtig indgriben i samarbejde med andre offentlige myndigheder, når der opdages svig. F.eks. har det bulgarske organ, der står for udbetalingerne under Sapard, den statslige landbrugsfond, ikke været tilstrækkelig hurtig til at gribe ind over for påståede uregelmæssigheder, interessekonflikt eller svindel med EU-midler. Der er konstateret alvorlige mangler i samarbejdet og koordinationen mellem de forskellige instanser, som beskæftiger sig med disse anliggender I Sapards tilfælde synes den øverste appelrets anklagemyndighed ikke at have været i stand til at fremsende bevisligheder til den statslige landbrugsfond, så denne kunne gå i gang med procedurerne for tilbagesøgning af midler. Men når den statslige landbrugsfond indleder sådanne tilbagesøgningsprocedurer, overdrages sagen til den statslige opkrævningstjeneste i finansministeriet. Herefter synes den statslige landbrugsfond ikke længere at have nogen rolle at spille, og processen stopper. Det betyder i praksis, at der ikke er nogen instans, som påtager sig ansvaret, og i sidste ende intet, der virker afskrækkende på fortsat dårlig praksis.

De bulgarske retslige myndigheder har en tendens til at splitte en sag op i mindre dele, hvilke hindrer en effektiv efterforskning og retsafgørelse. Der findes også tilfælde, hvor en indledt retssag pludselig afsluttes uden begrundelse, hvilket umuliggør yderligere efterforskning fra OLAF's side.

OLAF har desuden været udsat for fortrolighedsbrud, uretmæssig videregivelse og udslip af fortrolige oplysninger. Der er en stærk mistanke om, at organiseret kriminalitet er involveret. Den nyudnævnte vicepremierminister er klar over situationen og er begyndt at gribe ind. Der foreligger et tilsagn om, at der vil blive udarbejdet og vedtaget en lov, der skal lette OLAF's arbejde og bistå kontoret, når det foretager kontrolbesøg på stedet i medfør af forordning (EF) nr. 2185/96. Endelig skal det nævnes, at OLAF arbejder nært sammen med de bulgarske myndigheder for at sikre, at de erfaringer, der gøres i forbindelse med sager om Sapardmidler, bliver udnyttet i forbindelse med retsbehandling og kontrol med aktuelle og fremtidige sager.

3. KONKLUSION

Øremærkede EU-midler til Bulgarien er det praktiske udtryk for EU's solidaritet med den bulgarske befolkning. Formålet med midlerne er at hjælpe mindre gunstigt stillede regioner i Bulgarien og stimulere de nødvendige investeringer i transport-, telekommunikations- og energiinfrastruktur, fremme konkurrenceevnen, befordre social samhørighed og forbedre Bulgariens økonomiske resultater og stabilitet i almindelighed.

For at midlerne kan udnyttes effektivt, skal der være effektive forvaltnings- og finanskontrolstrukturer til stede til at garantere en forsvarlig implementering igennem hele projektcyklen – fra gennemførlighedsundersøgelse og projektudformning til udbud og kontraktindgåelse indtil den forudgående og efterfølgende kontrol og evaluering.

Bulgarien er ikke i stand til at drage de fulde fordele af bistanden på grund af kritiske svagheder ved administrationens og domstolenes kapacitet, og det gælder både på lokalt, regionalt og centralt plan. Den bulgarske offentlige forvaltning lider under stor personaleudskiftning, for ringe løn, hvilket er befordrende for korruption, og forældede centraliserede procedurer. Det er især et alvorligt problem, at der er en vis tøven med at bruge håndhævelsesbeføjelserne til at afhjælpe uregelmæssigheder og svig gennem omgående tilbagekrævning eller andre beskyttelsesforanstaltninger, og at den nationale revisionsmyndighed og gennemførelsesorganerne de facto ikke er uafhængige. Manglende ansvarlighed og gennemsigtighed ved offentlige indkøb i forbindelse med udbud med EU-midler er et alvorligt problem.

Korruption på højt niveau og organiseret kriminalitet gør blot problemerne med svagheder generelt ved administrationens og domstolenes kapacitet endnu værre. Som nævnt i alle Kommissionens rapporter om samarbejds- og kontrolmekanismen, inkl. den, som vedtages side om side med denne meddelelse, er det nødvendigt med et vedvarende engagement og resultater i kampen mod korruption og organiseret kriminalitet. Det påvirker direkte Bulgariens administrative kapacitet og dermed dets evne til at sikre en forsvarlig forvaltning og effektiv udnyttelse af EU-midlerne. Bulgarien vil ikke blot i væsentlig grad skulle forbedre sin administrative kapacitet, men også drastisk reducere mulighederne for korruption på højt niveau og effektivt bekæmpe organiseret kriminalitet.

Det haster med en indsats i denne forbindelse, da fristerne for kontraktindgåelse før nogle af midlerne nærmer sig deres udløb, hvorefter Bulgarien vil have mistet midlerne. Bulgarien vil skulle:

- styrke den administrative kapacitet med hensyn til forvaltning af EU-midler ved at garantere stabilitet hos personalet samt sikre uddannelse af personalet og bibringelse af teknisk sagkundskab. Ved udnævnelse til lederstillinger skal eventuelle interessekonflikter undgås

- eliminere eksisterende eller potentielle netværk af interessekonflikt i forbindelse med forvaltningen af midlerne generelt

- forbedre tilsynet og gennemsigtigheden i procedurerne for offentlige indkøb på centralt, regionalt og lokalt niveau under streng overholdelse af de gældende EU-regler

- øge kontrollen af udgifternes lovlighed og formelle rigtighed ved en reel og regelmæssig kontrol på stedet og ved revisioner på eget initiativ af alle finansieringsprogrammer

- sikre, at EU-midlerne beskyttes og om nødvendigt, at der straks udstedes tilbagesøgningsordrer direkte af gennemførelses- eller tilsynsorganet, når der konstateres uregelmæssigheder eller svig

- straks rapportere til Kommissionen om uregelmæssigheder eller svig – også når der blot består mistanke herom. Der skal opstilles en klar definition af, hvad der forstås ved uregelmæssigheder og svig, og der skal fastlægges procedurer for indberetning

- tage skridt til at forhindre fortrolighedsbrud og uretmæssig videregivelse og udslip af fortrolige oplysninger for dermed at sikre en ordentlig informationsudveksling, som ikke undergraver efterforskninger og retslige procedurer

- hurtigt træffe beskyttelsesforanstaltninger, korrigerende eller disciplinære foranstaltninger, når det er nødvendigt, og informere Kommissionen herom

- bygge videre på de indledende skridt, der er taget for at forbedre koordinationen mellem ministerier, mellem de forskellige aktører og mellem centrale, regionale og lokale myndigheder.

Der er truffet nogle første initiativer for nylig på nationalt plan til at afhjælpe disse kritiske mangler ved programforvaltningen og finanskontrollen. Det er et positivt skridt i den rigtige retning og skal følges op. Kommissionen er rede til at yde rådgivning, assistance og støtte til Bulgarien til at løse disse problemer. Den opfordrer medlemsstaterne til også at hjælpe Bulgarien med fortsat uafhængig ekspertise på højt niveau. Så snart Bulgarien har truffet de nødvendige korrigerende foranstaltninger til at forbedre finansforvaltningen og stramme kontrollen, er Kommissionen rede til at ændre sin beslutning om tilbagetrækning af akkrediteringen af de pågældende to gennemførelsesorganer, nemlig den centrale finansierings- og kontraktindgåelsesenhed og gennemførelsesorganet i ministeriet for regionaludvikling og offentlige arbejder.